Kiitos vastauksesta. Ymmärrän syyn arvon asettamiseen ja olen siitä samaa mieltä, ettei paikka sovellu kovin helppoon/kätevään/arkiseen läpiajoon. Mutta. Nykyinen destination-arvo saattaa tarpeettomasti rajoittaa myös heitä, jotka tarkoituksella haluaisivat reittinsä kulkevan tästä läpi matkailu- ja maisemamielessä. Ellen sitten ole erehtynyt destination-arvon vaikutuksesta (joka toki riippuu reititinsovelluksesta).
Luulisin ja olettaisin, että täällä ”maisemareitillä” olemassaolevien tagien ansiosta nopeutta ja kätevyyttä priorisoivat arkiset reitittimet (kuten HSL) välttäisivät muutenkin alueen läpi reitittämistä. Eli kulkemiseen negatiivisesti vaikuttavien porttien olemassaolo ja vaihtoehtoisten väylien paremmat pyöräilyarvot (leveys, päällyste, jne.) olisivat näitä seikkoja, jotka vaikuttaisivat eri sovellusten tekemiin reittivalintoihin. 
Saattaa toki olla, että tuo destination-arvo on paras mahdollinen kompromissi. Itse vain vierastan tarpeetonta rajoittamista, kun periaatteessa sovellusten pitäisi voida luottaa valitsevan hyviä reittejä, eikä niitä tulisi joutua kaitsemaan OSM-dataa muokkaamalla, ja kartan tulisi ensisijaisesti kuvata todellisuutta (todellisuudessa pyöräilyn läpikulkurajoitusta ei ole).